Zelena Blaga Bilogore - Izlet koji se ne Propušta!

Pripremite se za vikend iznenađenja! Imanje Vila Bilogore u Maloj Dapčevici u Bjelovarsko-bilogorskoj županiji 14. i 15. travnja organizira manifestaciju Zelena blaga Bilogore, koja će i ove godine privući ljubitelje prirode i aktivnog odmora.

Ove godine su nam se u suradnji pridružile Bjelovarsko-bilogorska županija i Virovitičko-podravska županija.

Dođite, zabavite se i prijavite na sljedeće aktivnosti:

**LET BALONOM IZNAD BILOGORE**

- Letite balonom iznad Bilogore s Marijom Petrić Mikloušić, iskusnom reprezentativkom u letenju balonima na vući zrak i prvom ženom pilotkinjom solarnog balona iz Balon kluba Zagreb. Cijena po osobi iznosi 1.250 kuna , a u košari balona smije biti maksimalno pet osoba. Prilikom prijave potrebno je uplatiti 300 kuna akontacije. Odvažite se, prepustite se slobodi i uživanciji i rezervirajte na vrijeme svoj let na info@vilabilogore.com ili pozivom na broj 099 660 8113.

**BICIKLIJADA ZELENA BLAGA BILOGORE**

Biciklisti, ljubitelji prirode i aktivnog odmora, dođite na najzabavniju biciklijadu ikad! Provjerite zbog čega smo prošle godine privukli više od 100 biciklista! Uvjerite se u ljepotu Bilogore, družite se i opustite u vožnji dugoj 44 kilometra.

Za početak, u deset sati na obiteljskom imanju Vila Bilogore u Maloj Dapčevici pripremili smo vam bogati i zdravi doručak. Tek nakon toga spremni ste za aktivnosti. Krećemo u 11 sati, odaberite tempo koji vam odgovara i uživajte.

Ako ste iz Virovitice ili njezine okolice, dobro je znati da je iz središta grada organizirana biciklistička vožnja do Vile Bilogore.

Organizatori ove jedinstvene ciklo-gastro manifestacije su Vila Bilogore i portal za promociju cikloturizma Nippy Adventures:

<http://www.nippyadventures.com/>

<https://www.facebook.com/events/1826759957621077/>

**TURNIR U BRDSKOM NOGOMETU**

Zaigrajte potpuno drugačiju verziju najvažnijie sporedne stvari na svijetu. Ekipe se sastoje od tri plus dva rezervna igrača. Igra se na terenu veličine 20 puta 30 metara, a najbolju ekipu, naravno, očekuju nagrade. Kotizacija po osobi iznosi 50 kuna. Da bi se dobro igralo treba se dobro i jesti pa sve ekipe očekuje bogati bilogorski doručak i ručak.

- Kada? Subota, 14. travnja u 9:00, izvlačenje i poredak ekipa.

- Prijave do petka, 13. travnja na mail: info@vilabilogore.com

**LIKOVNO-KREATIVNA RADIONICA UDRUGE ISKORAK**

Kreativna, zabavna i poučna radionica koja će vašu djecu uz jednostavne grafičke i slikarske tehnike upoznati s bogatstvom i ljepotom bilogorskih šuma.

Voditeljice radionice su Nikolina Mihić, profesorica likovne kulture i Maja Šmolc, mag. pedagogije, članice Udruge za promicanje kvalitete života Iskorak.

- Kada? Subota, 14. travnja od 10:00 do 12:00.

- Prijave do petka 13. travnja na [info@vilabilogore.com](mailto:info@vilabilogore.com).

**ZELENO I AKTIVNO, OKRUGLI STOL ZA DJECU, MLADE I RODITELJE UDRUGE ISKORAK**

Kako brinuti o tjelesnom zdravlju, na koji način poboljšati kvalitetu života i što je to zdrava prehrana? Vaši klinci će to najbolje naučiti u opuštenoj i ležernoj atmosferi, u prirodi kroz razgovor. Pridružite im se, potaknite ih, osluhnite njihova razmišljanja.

Voditelji radionice je Bojan Mihić, instruktor fitnessa, Efficient Training Method instruktor i Precision Nutrition certificirani trener, član Udruge za promicanje kvalitete života Iskorak.

- Kada? Nedjelja, 15. travnja od 11:00 do 13:00.

- Prijave do petka, 13. travnja na info@vilabilogore.com.

**RADIONICA ZA DJECU O ČOKOLADI ČOKOLADIRNICE CHADE**

Na najslađoj radionici na svijetu vaši klinci uživat će u izradi pralina s najveselijim uzorcima, kombinirat će voće i čokoladu i na trenutak postati pravi čokolatijeri. Naučit će kakvih sve čokolada ima i da je najzdravija 96 postotna čokolada, bez šećera i glutena. Voditeljica radionice je Sonja Bošnjak, stručnjakinja za sve vrste čokolade i vlasnica Čokoladirnice Chade iz Osijeka.

Njezini proizvodi – četrdesetak vrsta čokoladnih tabli svih veličina i četrdesetak vrsta pralina, isključivo su ručni rad od bijele, tamne, mliječne i zdrave čokolade. U proizvodima spaja okuse iz čitave Hrvatske poput čokolade s maslinovim ili bučinim uljem ili one s paškim sirom.

- Kada? Subota, 14. i nedjelja 15. travnja od 14:00 do 14:30.

- Prijave do petka, 13. travnja na info@vilabilogore.com.

**VILINSKI PUT – TRAGOVIMA BILOGORSKIH MITOLOŠKIH BIĆA**

Prema pričama i legendama šumske vile, dekle, vedi, mali s crvenom kapicom i druga mitska bića skrivaju se u šumama Bilogore. Kažu, budete li imali sreće možete ih susresti i na atraktivnom izletištu i seoskom imanju Vila Bilogore u vlasništvu obitelji Rekić. Imanje je smješteno u Maloj Dapčevici, selu usred šume koje broji ni manje ni više nego tri stanovnika.

Želite li saznati sve o bilogorskim mitološkim bićima, prošećite Vilinskim putem u pratnji licenciranog turističkog vodiča. U šetnji koja traje 60 minuta, uživati će baš svi. Sa sobom ponesite malo vode i puno dobre volje.

Kada? Subota, 14. travnja u 13:00 i nedjelja, 15. travnja u 11:00.

Prijave do petka 13. travnja na [info@vilabilogore.com](mailto:info@vilabilogore.com).

Vrijedni domaćini imanja Vila Bilogora pobrinuli su se da nitko ne ostane gladan i žedan, pa će se tako za sve sudionike turnira u brdskom nogometu i za sudionike biciklijade osigurati bogati bilogorski doručak i ručak. Ni ostali posjetitelji neće ostati zakinuti za gastronomske užitke bilogorskog kraja jer će se na obiteljskom imanju Vila Bilogora predstaviti lokalni proizvođači. Bit će tu Sirana Biogal s dvadesetak vrsta kravljih, kozjih i ovčjih sireva, BioEko trgovina s prirodnim i zdravim proizvodim, Čokoladarnica Chade s ponudom raznih vrsta čokolada, rakija, maslinovog i bućinog ulja.

OPG Draženka Kešić predstaviti će se s proizvodima od voća i povrća – čajevima, octom, sokovima, džemovima i pekmezima, OPG Vončina s džemovima od naranče i đumbira te raznih vrsta pekmeza, a OPG Balja s raznim vrstama meda.

OPG Gorza ponudit će malinovo vino koje se izvrsno sljubljuje s desertima, a posebice prija uz jela od divljači. Razne proizvode od butternut tikve, džemove i sokove predstavit će OPG Bačak. Da ne ostane sve na hrani i piću pobrinut će se Nevenka Bergovac iz Grubišnog Polja koja izrađuje rukotvorine s tradicijskim detaljima, primjerice ručno izvezene torbice i ukrasne kutijice. OPG Tvrtko Matijević bavi se uzgojem najzdravijeg bobičastog voća aronije.

VIDIMO SE! :)